കണക്കർ
തമിഴ് നാട്ടിലെ വടക്ക് കിഴക്ക് ജില്ലകളിൽ നിന്ന് ഏകദേശം മുന്നൂറ് വർഷങ്ങൾക്ക് മുൻപ് മലബാറിലേക്ക് വന്ന സമുദായമാണ് കണക്കൻ സമുദായം .തമിഴ് നാട്ടിൽ കണക്കെഴുത്ത് കുലതൊഴിലായിരുന്ന ഈ സമൂഹം കരുണീഗർ എന്ന പേരിലാണ് തമിഴ്നാട്ടിൽ അറിയപ്പെടുന്നത്.മുന്നൂറ് വർഷങ്ങൾക്ക് മുൻപ് കേരളത്തിലെത്തിയ കണക്കൻമാർ വളരെ ചെറിയൊരു ജനസംഖ്യയുള്ള സമുദായമാണ്.കേരളത്തിലെത്തിയ കണക്കന്മാർക്ക് കുലതൊഴിലായ  കണക്കെഴുത്ത് മലബാറിലെ ക്ഷേത്രങ്ങളിലോ ഭരണകാര്യാലയങ്ങളിലോ ലഭിച്ചില്ലാ.മറിച്ച്  മലബാറിൽ ഇവരെ കൃഷിഭൂമികളോട് ചേർന്നിരുന്ന കളപുരകളിലും ധാന്യപുരകളിലും ഗോശാലകളിലും  കണക്കൻമാരായി നിയമിക്കുക ആയിരുന്നു ചെയ്തിരുന്നത്. നാടുവാഴികളുടെയും നാട്ടുരാജാക്കന്മാരുടെയും അധീനതയിലുള്ള ധാന്യപുരകളിലെയും കളപുരകളിലെയും നെല്ലിന്റെയും മറ്റു ധാന്യ വിളകളുടെയും അളവ് തൂക്കങ്ങൾ തുടങ്ങിയ   കണക്കുകൾ തയ്യാറാക്കുകയും ഗോശാലകളിലെ കന്നുകാലികളുടെ വിവരം സംബന്ധിച്ച കണക്കുകൾ തയ്യാറാക്കുകയും ആയിരുന്നു കണക്കൻ മാരുടെ ചുമതല. കാർഷികമേഖലയിലെ കണക്കുകൾ തയ്യാറാക്കി വന്നിരുന്ന ഇവർ കൃഷിക്കാരുമായും കൃഷിപണിക്കാരുമായും നിരന്തരം ബന്ധപ്പെടേണ്ടിവരികയും അവരുമായി സഹവർത്തിത്വം പുലർത്തിപോരുകയും ചെയ്യേണ്ടി വന്ന  ഒരു സമുദായമായി സ്വാഭാവികമായി ഇവർ മാറി. കാർഷികതൊഴിലാളികളെ അയിത്തജാതിക്കാരായി കരുതിപോന്നിരുന്ന സാമൂഹ്യവ്യവസ്ഥിതിയായിരുന്നു ഇവിടെ നിലനിന്നിരുന്നത്. അയിത്തജാതിക്കാരുമായി അകലം പാലിക്കാതെ  ഇടപെടേണ്ടിവരുന്നത്  ബുദ്ധിമുട്ടാകുമെന്ന് കരുതിയാണ്   ഉയർന്നജാതി  ഹിന്ദുക്കൾ കാർഷികമേഖലയിലെ കണക്കെഴുത്ത് ചുമതല ഏറ്റെടുക്കാതെ ഇരുന്നതും തമിഴ്നാട്ടിൽ നിന്നും കണക്കൻ സമുദായക്കാരെ കൊണ്ടുവന്നതിനും സാഹചര്യം ഉണ്ടായത്. അയിത്തജാതിക്കാരായ കാർഷികതൊഴിലാളികളുമായി ഇടപഴുകുകയും ചിലർ തൊഴിലില്ലായ്മമൂലം   പ്രധാനമായും കൃഷിപണിയിലേക്ക് തിരിഞ്ഞതിനാലും   അങ്ങനെ മറ്റു സമുദായങ്ങളുമായി കൂടികലരുകയും ചെയ്തതിനാൽ   വിവിധ ഉപ വിഭാഗങ്ങൾ ഇവർക്കിടയിൽ ഉടലെടുത്തു. മലബാറിലെ വളളുവനാട്ടിലെത്തിയ കണക്കൻമാർ വളളുവർ സമുദായമായി ബന്ധം പുലർത്തിയിരുന്നു.ഇവർ പിന്നീട് വളളുവർ സമുദായമായി വൈവാവാഹികബന്ധത്തിലേർപ്പെടുകയും ചെയ്തിരുന്നു. വളളുവർ സമുദായവുമായി ഇവർ ഇടപഴുകൻ കാരണം  വളളുവർ  സമുദായക്കാർ ഇവരെ പോലെ തമിഴ്നാട്ടിൽ നിന്നും കേരളത്തിലേക്ക് വന്ന മറ്റൊരു സമുദായമായതിനാലായിരുന്നു. കാഞ്ചിയിലെ പല്ലവ രാജാക്കന്മാരുടെ പുരോഹിതവർഗ്ഗമായിരുന്നു വളളുവർ. പല്ലവരാജഭരണം തകർന്നപ്പോൾ പല്ലവരാജാക്കന്മാരുടെ ഒരു വംശം മലബാറിലെ വളളുവനാട്ടിലേക്ക് കുടിയേറുകയും ആ പല്ലവരാജാവിന്റെ കൂടെ  വന്നവരുമാണ് മലബാറിലെ വളളുവർ. ഈ വളളുവരുമായി വിവാഹബന്ധം പുലർത്തിപോന്നിരുന്ന കണക്കർ   പിന്നീട് വളളുവ കണക്കൻ എന്ന വിഭാഗമായി മാറി.ഉപ്പളങ്ങളിൽ തൊഴിൽ തേടിയ കണക്കൻമാർ പടന്ന കണക്കൻ എന്ന പേരിൽ അറിയപ്പെട്ടു.മലബാറിൽ ഭൂരിപക്ഷം കണക്കൻ സമുദായക്കാരും കൃഷി പണിയിൽ  ഏർപ്പെടുകയും ചെയ്തു.ജാതി വ്യവസ്ഥിതി രൂക്ഷമായ കാലങ്ങളിൽ പറയർ, പുലയർ,ചെറുമർ എന്നീ സമുദായങ്ങളോട് അയിത്തം കാണിച്ചിരുന്ന വിഭാഗമായിരുന്നു കണക്കൻ സമുദായം.എന്നാൽ മേൽ പറഞ്ഞ പുലയർ, ചെറുമർ, പറയർ സമുദായങ്ങളോട് അടുത്തിടപെടാനും പെരുമാറാനും തുടങ്ങിയതോടെ ഇവരെ ജാതി ഹിന്ദുക്കൾ സാമൂഹ്യനിലവാരം കുറഞ്ഞ സമുദായമായി കണക്കാക്കി അകറ്റി നിർത്തി.തമിഴ്നാട്ടിൽ   ബ്രാഹ്മണരെ പോലെ പൂണൂൽ ധരിച്ചിരുന്ന കരുണീഗർ എന്ന കണക്കൻ സമുദായം  മലബാറിലെ താഴ്ന്ന    സമുദായമായി  മാറിയത് തൊഴിൽ പരമായ കാരണങ്ങളാൽ  ആണ്. പുലയർ, ചെറുമർ,  വേട്ടുവർ എന്ന  സമുദായങ്ങളുമായി  കാർഷികമേഖലയിലെ തൊഴിൽപരമായി ബന്ധം ഉണ്ട് എന്നതൊഴിച്ച് സാമുദായികപരമായി ഈ സമുദായങ്ങളുമായി  കണക്കൻ  സമുദായത്തിന്  യാതൊരു    ബന്ധവുമില്ലാ. മത്സ്യബന്ധനവും വള്ളം ഊന്നൽ തൊഴിലാക്കിയ കണക്കൻമാർ വേട്ടുവർ താമസിക്കുന്ന പ്രദേശത്ത് തന്നെ  താമസിച്ചു എന്നതാണ് വേട്ടുവർ സമുദായവുമായി കണക്കൻ സമുദായത്തിനുളള  ബന്ധം. മലബാറിലേക്ക് വന്ന കണക്കൻമാരിൽ മറ്റു സമുദായങ്ങളുമായി ഇടകലരാതെ കണക്കെഴുത്ത് തന്നെ കുലതൊഴിലാക്കി പോന്നിരുന്ന ഏതാനും കണക്കൻ സമുദായക്കാരും  ഉണ്ടായിരുന്നു  .ശൂദ്ര  കണക്കൻ  എന്ന പേരിൽ  ആണ് അവർ അറിയപ്പെട്ടത്. കണക്കൻ വിഭാഗങ്ങൾക്കിടയിൽ ജന സംഖ്യ വളരെ കുറഞ്ഞ ശൂദ്ര കണക്കർ മലബാറിൽ ഇന്നും നിലവിലുണ്ട്.